
|  |  |  |
| --- | --- | --- |
|  |  |  |

# Strategaeth Addysgu a Dysgu dan Arweiniad Myfyrwyr

# 2017 - 2020



Rhagarweiniad

Ein gweledigaeth yw cynnal ein henw da fel prifysgol, sy'n adnabyddus yn rhyngwladol am addysgu ac ymchwil, meithrin datblygiad deallusol a phersonol myfyrwyr a staff, cynnig amgylchedd amlddiwylliannol cefnogol, hyrwyddo ehangu mynediad ac agwedd gynhwysol, a sicrhau bod ei gweithgareddau'n arwain at fudd amgylcheddol a chynnydd cymdeithasol o fewn economi gadarn. Ceir y dystiolaeth dros hyn mewn cyfres o adroddiadau Arolwg Sefydliadol cadarnhaol gan yr Asiantaeth Sicrhau Ansawdd (QAA), sgoriau uchel mewn arolygon myfyrwyr allanol, ac enw da am arwain y sector ym maes darpariaeth cyfrwng Cymraeg.

Rydym wedi ymrwymo i weithio mewn partneriaeth gynhwysol gyda myfyrwyr, dull gweithio a ddiffiniwyd yn y Strategaeth Profiad Myfyrwyr, **'sy'n mynd y tu hwnt i gynrychiolaeth gan fyfyrwyr ac ymgynghori â hwynt, a thuag at gydweithio ar sail parch rhwng y naill ochr a’r llall.'** I adeiladu ar y berthynas hon, gwnaethom benderfyniad ymwybodol i weithio gyda'n gilydd ar y Strategaeth Addysgu a Dysgu hon. Caiff myfyrwyr eisoes eu cynrychioli, drwy Undeb y Myfyrwyr, ar yr holl brif Grwpiau Tasg a Phwyllgorau sy’n ymwneud â dysgu, addysgu, cefnogi myfyrwyr, ehangu mynediad a’r profiad myfyrwyr ehangach. Mae’r Brifysgol wedi mabwysiadu polisïau ac arferion cynhwysol yng nghyswllt cyfranogiad a chynrychiolaeth gan fyfyrwyr.

**Ein bwriad yw y byddwn gyda'n gilydd yn creu profiad addysgu a dysgu eithriadol.**

Trwy ymgynghoriad â myfyrwyr a gweithio mewn partneriaeth, gwnaethom greu grŵp llywio myfyrwyr-staff i oruchwylio datblygiad y Strategaeth hon. Gwnaethom y penderfyniad i ganolbwyntio ar nifer cyfyngedig o amcanion strategol oedd yn seiliedig ar farn ein myfyrwyr o'r hyn oedd yn bwysig i'w profiad dysgu *nhw.* O ran pob thema, dewiswyd staff a myfyrwyr i arwain trafodaethau a datblygu cynnwys. Mae ein Strategaeth wedi cael ei hysgrifennu, o'r dechrau i'r diwedd, mewn partneriaeth lwyr ag Undeb y Myfyrwyr ac arweinwyr myfyrwyr. Mae'r amcanion strategol hyn yn unol â chynllun strategol y Brifysgol ac felly'n ymwneud â meysydd oedd y brifysgol eisoes wedi’u blaenoriaethu ac yn gweithio i'w gwella.

**AMCANION STRATEGOL**

1. **Datblygu cwricwlwm at y dyfodol**

Mae gan y Brifysgol draddodiad cryf o addysgu a dysgu wedi'i seilio ar ymchwil, sy'n canolbwyntio ar fyfyrwyr. Cefnogir hyn gan ddulliau arloesol o gyflwyno, ethos gofalgar, ymdeimlad cryf o gymuned, hyrwyddo cynaliadwyedd, a chyfoeth o weithgareddau allgyrsiol. Datblygiad pwysig yw ein trefn weithredu i gymeradwyo rhaglenni. Bydd hyn yn sicrhau bod ein cwricwla yn parhau'n berthnasol i anghenion myfyrwyr a chyflogwyr, a bydd yn sicrhau bod ein graddedigion yn gymwys a pharod ar gyfer eu gyrfaoedd yn y dyfodol, trwy ddatblygu ein cynllun interniaeth i israddedigion a thrwy wreiddio nodweddion graddedigion yn y cwricwlwm.

Er mwyn cyrraedd y nod hwn byddwn yn...

* Grymuso pob Pwyllgor Cyswllt Staff-Myfyrwyr Ysgol i gymryd perchnogaeth dros **gyfraniad myfyrwyr i gynllun y cwricwlwm,** trwy brosesau megis: cynllun Cynghorwyr Myfyrwyr newydd; sicrhau bod myfyrwyr yn cael eu hyfforddi a'u cefnogi i **gyfrannu’n weithredol** a gwneud penderfyniadau gwybodus am ddatblygu'r cwricwlwm; a chyflwyno **Adolygiadau Cwricwlwm Blynyddol** i drafod cyfeiriad cwrs yr Ysgol.
* Parhau i **fuddsoddi yn y drefn adolygwyr cyflogedig sy'n fyfyrwyr**, cynnal lefelau uchel o hyfforddiant a chefnogaeth i'w gwaith mewn panelau ail-ddilysu a dilysu.
* Parhau i wreiddio **amrywiaeth a chynwysoldeb yn y cwricwlwm**, sicrhau bod pob myfyriwr yn teimlo'n gwbl alluog i gyfrannu a chyfranogi yn eu dysgu. Dylai hyn gynnwys mentora i staff ac ôl-raddedigion sy'n addysgu, i sicrhau bod **cynnwys y modiwl yn amrywiol, perthnasol a chynrychioliadol** o'r boblogaeth myfyrwyr.
* Darparu cyfleoedd, **wedi'u gwreiddio yn y cwricwlwm**, i fyfyrwyr ddatblygu eu **sgiliau, profiadau a hyder i wireddu eu dyheadau**, yn cynnwys cynyddu'r nifer o gyfleoedd i fyfyrwyr i ennill profiad perthnasol i'w gyrfaoedd a'u huchelgais. Byddwn hefyd yn canolbwyntio ar hyrwyddo'r **iaith Gymraeg fel mantais i gyflogadwyedd**, gan ddatblygu sgiliau trwy gyfleoedd astudio amrywiol ac arloesol trwy gyfrwng y Gymraeg.
* Cyflwyno gwerthusiad ar lefel rhaglen i gymryd lle gwerthusiadau modiwl, i ganiatáu i fyfyrwyr **ymateb yn gyfannol i'w rhaglen**. Cynnwys cwestiynau ychwanegol ar amrywiaeth cwrs a chynwysoldeb.
* Ehangu **cyfraniadau gan staff a chyflogwyr** i ddatblygu'r cwricwlwm, gan sicrhau ein bod yn tynnu ar amrywiaeth eang o farn a phrofiad.

Byddwn yn mesur ein llwyddiant trwy...

* Ennill a chynnal safle yn y chwartel uchaf o ran cwestiynau Cymuned Ddysgu'r NSS (Cwestiynau 21-22)
* Ennill a chynnal safle yn y chwartel uchaf o ran cwestiynau Cyfleoedd Dysgu'r NSS (Cwestiynau 5-7)
* Cael cyfraniadau gan staff a chyflogwyr ar sail tystiolaeth 100% at gynllunio cwricwlwm gan Ysgolion sy'n mynd trwy broses ail-ddilysu

Sylwer:

*Mae’r Arolwg Cyrchfannau rhai a Adawodd Addysg Uwch (DLHE) yn cael ei gynnal am y tro olaf yn achos myfyrwyr a raddiodd yn 2016/17, a chyhoeddir y canlyniadau yn haf 2018. Nod y brifysgol yn hyn o beth yw bod cyfran y rhai a adawodd ac ennill cymwysterau israddedig trwy astudio llawn-amser a rhan-amser, ac sy’n gyflogedig, yn astudio, neu'r ddau, chwe mis ar ôl iddynt adael yn gyfartal â meincnod dangosyddion perfformiad y Deyrnas Unedig, neu'n uwch na hynny.*

*Caiff yr arolwg DLHE ei ddisodli gan yr arolwg Deilliannau Graddedigion i fyfyrwyr sy'n graddio ym mlwyddyn academaidd 2017/18 ac wedi hynny. Mae adeg y cyfrifiad wedi cael ei estyn o 6 mis yn dilyn graddio yn achos yr arolwg DLHE presennol, i 18 mis yn dilyn graddio i'r arolwg Deilliannau Graddedigion newydd, felly ni ddisgwylir i ganlyniadau carfan gyntaf yr arolwg gael eu cyhoeddi tan yn gynnar yn 2020. Nid yw eto'n glir beth fydd y dangosydd perfformiad ar gyfer yr arolwg newydd, ond mae'n debygol y bydd y Brifysgol yn gosod targed yn unol â'n meincnod, fel y gwnaed gyda'r DLHE.*

1. **Asesu ac Adborth**

Mae gwahanol fathau o asesu ac adborth prydlon a gwybodus wrth wraidd ein proses ddysgu. Mae Prifysgol Bangor yn ymrwymedig i gyflwyno profiad dysgu ac addysgu cyson, o ansawdd uchel, sy'n cynnig profiad addysgu a dysgu sy’n ysgogol yn ddeallusol. Ar lawer ystyr, rydym eisoes ymysg y gorau yn y sector o ran cyflwyno asesu ac adborth, ond rydym yn cydnabod bod llawer o ffyrdd y gallwn wella o hyd.

Er mwyn cyrraedd y nod hwn byddwn yn...

* Gweithredu Fframwaith Asesu'r Brifysgol yn gyson, gan sicrhau **amrywiaeth o ddulliau asesu** sy’n hyrwyddo trylwyredd ac ymestyn, adborth prydlon o ansawdd uchel, a chyfleoedd i fyfyrwyr **ddatblygu sgiliau dysgu adfyfyriol**. Trwy ddefnyddio amrywiaeth o ddulliau asesu byddwn hefyd yn osgoi gorddibynnu ar arholiadau, **yn hyrwyddo arferion asesu arloesol**, ac **amrywiaeth ehangach o gyfleoedd adborth**.
* Parhau i hyrwyddo astudio trwy gyfrwng y Gymraeg a darparu gweithdai a chefnogaeth **i ddatblygu sgiliau academaidd yn y Gymraeg. Os nad yw addysgu cyfrwng Cymraeg ar gael ar fodiwl, byddwn serch hynny** yn annog myfyrwyr sy'n siarad Cymraeg i gyflwyno aseiniadau trwy gyfrwng y Gymraeg, beth bynnag yw’r iaith maent yn cael eu haddysgu ynddi.
* Datblygu **fframwaith arfer gorau** i'n Rhithamgylchedd Dysgu *(Blackboard*) i **hyrwyddo arloesi a sicrhau cydraddoldeb** ar draws ysgolion.
* Ymgorffori cyfleoedd ar gyfer **datblygu sgiliau graddedigion** drwy arferion asesu (e.e. cyflwyniadau llafar) ar bob lefel o'r cwricwlwm.
* Annog a chefnogi staff i **integreiddio technolegau digidol** (e.e. *Panopto*, blogiau etc.), a **dysgu cyfunol** i arferion addysgu ac asesu.

Byddwn yn mesur ein llwyddiant trwy...

* Gynnal safle yn y chwartel uchaf o ran cwestiynau Asesu ac Adborth yr NSS. (Cwestiynau 8-11)
* Ennill safle yn y chwartel uchaf o ran cwestiynau Adnoddau Dysgu'r NSS. (Cwestiynau 18-20)
* Gwneud yn well na'r cyfartaledd cenedlaethol mewn meysydd pwnc o ran y gyfran o raddau da.
* Cynyddu'r defnydd o dechnolegau digidol megis *Panopto* a *Blackboard*, ar draws pob ysgol.
* Cynnal ein safle fel prif ddarparwr addysg cyfrwng Cymraeg y sector (myfyrwyr cyfrwng Cymraeg CALl a'r nifer o gredydau a gynigir) a pharhau i ddatblygu sgiliau iaith Gymraeg drwy hyfforddiant a chefnogaeth.

1. **Cyfranogiad Myfyrwyr a Chynrychiolaeth Effeithiol**

Mae Prifysgol Bangor wedi bod yn arwain y sector mewn nifer o agweddau ar gyfranogiad ein myfyrwyr mewn blynyddoedd diweddar. Daw ein perfformiad sefydliadol cryfaf yn yr Arolwg Cenedlaethol Myfyrwyr (NSS) o'r cwestiynau'n ymwneud â 'Llais Myfyrwyr', lle daethom yn 2il yn y Deyrnas Unedig, ac yn 1af yng Nghymru am 'Mae staff yn gwerthfawrogi barn myfyrwyr am y cwrs'. Serch hynny, rydym yn cydnabod bod dal mwy o gyfleoedd ar gyfer gwelliant a hoffem elwa arnynt dros y cylch nesaf. Byddwn yn parhau i wreiddio'r diwylliant hwn o weithio mewn partneriaeth ym mhob ysgol academaidd, drwy'r ymgyrch 'Ar y Cyd', y Cyfarwyddwyr Cyfranogiad Myfyrwyr a'r Cynrychiolwyr Cwrs fel cyfryngau dros sicrhau newid dan arweiniad myfyrwyr.

Er mwyn cyrraedd y nod hwn byddwn yn...

* Cyflwyno trefn dadansoddi dysgu i’r Brifysgol gyfan i fonitro cyfranogiad myfyrwyr yn effeithiol ar lefel cwrs, gan greu fframwaith o **ymyriad cadarnhaol ac effeithiol**, ac adnabod tueddiadau a rhagfynegwyr.
* Ehangu ymwneud myfyrwyr a'r broses gyfweld i benodi gweinyddwyr myfyrwyr, cyfarwyddwyr ennyn diddordeb myfyrwyr, ac aelodau staff academaidd parhaol llawn-amser er mwyn sefydlu gweithio mewn partneriaeth ymhellach.
* Cyflwyno sesiynau 'gweithio mewn partneriaeth' i Gynrychiolwyr Cwrs gyda Chyfarwyddwyr Cyfranogiad Myfyrwyr cyn pob Pwyllgor Cyswllt Staff-Myfyrwyr i **gynyddu'r gefnogaeth i'r cynrychiolwyr cwrs** mewn cyfarfodydd.
* Datblygu fframwaith ar gyfer ymgynghori ar **newidiadau modiwl arfaethedig a gwelliannau eraill ar lefel prifysgol**, gan gryfhau ein gwaith partneriaeth gyda myfyrwyr a sicrhau cydymffurfiad gyda [chyfarwyddyd yr Awdurdod Cystadleuaeth a Marchnadoedd (CMA) ar gyfraith defnyddwyr](https://www.gov.uk/government/uploads/system/uploads/attachment_data/file/415732/Undergraduate_students_-_your_rights_under_consumer_law.pdf).
* Gwreiddio **perchnogaeth ar lefel ysgol o'r ymgyrch Ar y Cyd** trwy greu pecyn cymorth i'w ddefnyddio gan Bwyllgorau Cyswllt Staff-Myfyrwyr.
* Datblygu Siarteri Myfyrwyr ar lefel coleg i fyfyrwyr cydanrhydedd, yn cynnwys ffocws ar: wella cyfathrebu rhwng ysgolion; lleihau'r gwrthdaro rhwng gwahanol ddyddiadau cau a digwyddiadau; a dull mwy cyfannol o gynefino.
* Diweddaru'r Cod Ymarfer Cynrychiolaeth Gwrs i roi **cydraddoldeb profiad i bob cynrychiolydd cwrs**. Bydd hyn yn golygu cynnal hyfforddiant i'r Cyfarwyddwyr Cyfranogiad Myfyrwyr er mwyn sicrhau eu bod yn gyfarwydd â'r Cod Ymarfer newydd.
* Sicrhau bod unrhyw **gostau cwrs ychwanegol** yn cael eu cyfathrebu'n glir i ymgeiswyr ac yn cael eu diweddaru'n rheolaidd yn unol â newidiadau ar lefel modiwl.

Byddwn yn mesur ein llwyddiant trwy...

* Barhau i ennill sgôr boddhad cyffredinol fel prifysgol o 90% neu uwch yn yr NSS.
* Parhau yn chwartel uchaf y Deyrnas Unedig o ran cwestiynau NSS yn ymwneud â'r llais myfyrwyr (Cwestiynau 23-26).
* Cyflawni presenoldeb o 90% gan gynrychiolwyr cwrs ac aelodau staff ym mhob Pwyllgor Cyswllt Staff-Myfyrwyr.
* Cynnal 100+ o enwebiadau yng Ngwobrau Cynrychiolwyr Cwrs Undeb Bangor.
* Gwella cyfraddau ymateb i bob arolwg myfyrwyr, yn cynnwys gwerthuso modiwlau, NSS, PTES, a PRES.
* Cynnal cyfranogiad myfyrwyr cryf, fel y'i mesurir gan ddadansoddi dysgwyr, ar draws pob ysgol academaidd (bydd targed yn dilyn unwaith y sefydlir y system)
* Cynnal boddhad NSS ymysg myfyrwyr cydanrhydedd

1. **Deilliannau a dal gafael ar fyfyrwyr**

Nod Prifysgol Bangor yw gwella deilliannau myfyrwyr, yn cynnwys cynnydd, dal gafael ar fyfyrwyr, cwblhau a dosbarthiadau gradd trwy ddatblygu cynlluniau ar draws y brifysgol i gefnogi myfyrwyr, yn academaidd ac yn fugeiliol.

Mae'r Ganolfan Gwella Addysgu a Dysgu wedi datblygu tri chonglfaen i ddal gafael ar fyfyrwyr (ailgyfeirio, ailgyflwyno ac ail-ymrwymo) er mwyn sicrhau'r cyfraddau uchaf posib o ddal gafael ar fyfyrwyr a chwblhau. Cynhelir projectau ar raddfa fechan mewn ysgolion â graddfeydd isel o gwblhau i drafod a gweithredu ffyrdd o ddal gafael ar fwy o fyfyrwyr ac agor ffyrdd o allu eu hailgyfeirio i gwrs priodol os byddant yn methu ar eu cwrs presennol.

Er mwyn cyrraedd y nod hwn byddwn yn...

* Datblygu fframwaith cyfannol i **hyrwyddo a chefnogi dal gafael ar fyfyrwyr**, yn cynnwys: cyflwyno **cyfnod asesu cefnogol dros yr haf**, a threfn o ddadansoddi dysgwyr ar gyfer **ymyrryd cynnar a chefnogaeth**.
* Adolygu cyfnod pontio blwyddyn un (o gadarnhau a chlirio, tan ddiwedd blwyddyn un) i sicrhau bod myfyrwyr **yn cynefino'n well â'r amgylchedd dysgu addysg uwch**. Dylid talu sylw arbennig at **ddatblygu sgiliau'r myfyrwyr fel dysgwyr annibynnol** a chynnig **profiad wedi'i deilwra i anghenion myfyrwyr unigol.**
* Datblygu dulliau sefydliadol er mwyn sicrhau ein bod **yn parhau i gwrdd ag anghenion grwpiau anhraddodiadol**. Mae hyn yn cynnwys myfyrwyr ehangu cyfranogiad, myfyrwyr hŷn, myfyrwyr anabl, a grwpiau eraill y gwyddys eu bod mewn perygl uwch o beidio â gwneud cynnydd.
* Rhoi **cefnogaeth i fyfyrwyr** sy'n wynebu trafferthion wrth symud ymlaen rhwng blynyddoedd astudio neu gyrhaeddiad, **ynghyd â her ac ymestyn** i'r sawl sydd ei angen.

Byddwn yn mesur ein llwyddiant trwy...

* Gynnal graddfeydd cwblhau uwchben 80%.
* Dal gafael ar 40-50% o fyfyrwyr trwy gyfrwng ein gwasanaeth gohirio astudiaethau.
* Gwneud yn well na'r cyfartaledd cenedlaethol mewn meysydd pwnc o ran y gyfran o raddau da.
* Sicrhau bod pob ysgol yn dal gafael ar o leiaf 90% o'u carfan blwyddyn un.

Sylwer: Caiff ein targed Dadansoddi Dysgwyr ei ychwanegu unwaith y bydd y project wedi'i sefydlu.

**Mae gan Brifysgol Bangor hanes hir o weithio mewn partneriaeth â'n myfyrwyr ac Undeb y Myfyrwyr, Undeb Bangor. Mae'r ddogfen hon yn enghraifft arloesol o'n gwaith partneriaeth, ac mae'n unigryw yn y Deyrnas Unedig. Rydym yn deall bod ein nodau yn gymhleth ac yn ddyheadol, ond rydym yn hyderus y gallwn weithio gyda'n gilydd i'w cyflawni.**

Llofnodwyd gan:

**\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ruth Plant Dirprwy Is-ganghellor (Addysgu a Dysgu)**

**Llywydd, Undeb Bangor Prifysgol Bangor**

Atodiad 1: Amcanion y Strategaeth Addysgu a Dysgu

Mae amcanion y Strategaeth wedi eu llywio gan Gynllun Strategol y Brifysgol, a hefyd gan ddatblygiadau a blaenoriaethau cyfredol yn sector Addysg Uwch y Deyrnas Unedig. Mae'r strategaeth yn cynnwys y blaenoriaethau hynny sy’n deillio o gysylltiad yr Academi Addysg Uwch â sefydliadau AU yng Nghymru. Mae'r Strategaeth hefyd wedi ei goleuo gan flaenoriaethau a ddiffinnir yn allanol yn cynnwys Deddf Lles Cenedlaethau'r Dyfodol (Cymru), y Fframwaith Rhagoriaeth Addysgu ac egwyddorion datblygiad cynaliadwy.

Amcanion cyffredinol y Strategaeth Addysgu a Dysgu yw:

* Creu cynllun integredig i wella addysgu a dysgu yn y brifysgol.
* Nodi dulliau gweithredu effeithiol ar draws Colegau ac Ysgolion a’u lledaenu.
* Sicrhau bod addysgu a dysgu yn cael eu goleuo gan arferion effeithiol yn y Deyrnas Unedig ac mewn mannau eraill.

Mae’r Strategaeth Addysgu a Dysgu’n cyflawni ei amcanion drwy sefydlu Projectau Gwella Ansawdd, pob un ohonynt gyda’i dargedau pendant ei hun. Mae’r Brifysgol yn defnyddio’r diffiniad o wella ansawdd gan yr Asiantaeth Sicrhau Ansawdd y cytunwyd arno'n gyffredinol: “y broses o gymryd camau bwriadol ar lefel Sefydliadol i wella ansawdd cyfleoedd dysgu.” Mabwysiadwyd y diffiniad hwn hefyd gan HEFCW (Cylchlythyr W10/02HE 2010). Mae ‘camau bwriadol’ o’r fath yn broses barhaus i'w gwreiddio o fewn systemau a strwythurau'r brifysgol. Mae Projectau Gwella Ansawdd yn ymyriadau o bwys mewn darpariaeth a dulliau gweithredu presennol ar draws y Brifysgol a gânt effaith ar y mwyafrif o fyfyrwyr.

Amcan y Brifysgol yw cael nifer fechan o Brojectau Gwella Ansawdd ar unrhyw un adeg. Mae pob Project Gwella Ansawdd yn targedu nodau dethol o Gynllun Strategol y Brifysgol. Nid yw’n fwriad cael Projectau Gwella Ansawdd ar gyfer yr holl amcanion a gweithredoedd; byddai hynny'n arwain at nifer helaeth iawn o Brojectau. Mae Projectau Gwella Ansawdd yn ychwanegiad i brosesau sydd eisoes wedi'u sefydlu i gyflawni amcanion strategol; ni ddylid eu gweld fel yr unig ffordd o gyflawni amcanion strategol. Mae'r cysylltiadau rhwng y Projectau Gwella Ansawdd a Chynllun Strategol y Brifysgol yn Atodiad 1.

Atodiad 2: Rheolaeth a Goruchwyliaeth

Cyfrifoldeb y Dirprwy Is-ganghellor (Addysgu a Dysgu) yw'r Strategaeth Addysgu a Dysgu, gan gydweithio’n agos â’r Dirprwy Is-ganghellor (Myfyrwyr), Undeb Myfyrwyr Bangor, y Dirprwy Is-ganghellor (Cyfrwng Cymraeg ac Ymwneud â’r Cyhoedd), y Dirprwy Is-ganghellor (Ymchwil) a Chadeirydd y Grŵp Tasg Sicrhau Ansawdd a Dilysu. Cefnogir y Dirprwy Is-ganghellor (Addysgu a Dysgu) gan y Swyddfa Cynllunio ac Adnoddau, y Ganolfan Gwella Addysgu a Dysgu (CELT), y Gofrestrfa Academaidd, Gwasanaethau Gwybodaeth, a'r Gwasanaeth Llyfrgell, ynghyd â'r colegau ac ysgolion academaidd.

Gorwedd y cyfrifoldeb am fonitro'r strategaeth gyda'r Grŵp Tasg Addysgu a Dysgu, sy'n cael ei gadeirio gan y Dirprwy Is-ganghellor (Addysgu a Dysgu) a'r Dirprwy Is-ganghellor (Myfyrwyr). Gall y Grŵp Tasg Addysgu a Dysgu ddatganoli cyfrifoldeb dros weithredu agweddau penodol ar y Strategaeth i Grwpiau Tasg eraill. Mae’r Grŵp Tasg Addysgu a Dysgu yn adrodd i Senedd y Brifysgol.

Y Dirprwy Is-ganghellor (Addysgu a Dysgu) sy’n gyfrifol am bennu adnoddau ar gyfer addysgu a dysgu mewn ymgynghoriad â’r Swyddfa Gynllunio. Trwy ei chyswllt cyson â Cholegau, Ysgolion a’r Gwasanaethau Cefnogi Canolog, mae’r Swyddfa Gynllunio yn sicrhau bod adnoddau’n cael eu rheoli a’u dyrannu’n unol ag amcanion strategol y Brifysgol.